maximilian par la grace de dieu esleu empereur tousjours
auguste roy de germanie de hongrie de dalmatie de croatie etc
* et charles par la mesme grace archiducz daustrie prince
despaigne des deux cecilles de jherusalem etc ducz de bourgogne de
lothier de brabant de stier de carinte de carniole de lembourg
de luxembourg et de gheldres contes de flandres de habsbourg
de tyrol dartois de bourgogne palatins de haynnaus lantgraves
delsate princes de zwaves marquis de burgauw et
du saint empire de hollande de zeellande de ferette de kyebourg
de namur et de zuytphen contes seigneurs de frize des
marches desclavonnie de portenauw de salins et de malines
a tous ceulx qui ces presentes lettres verront salut, savoir
faisons nous avoir receu lhumble supplication de notre bien
ame louvet d ittre escuier contenant comme ledit suppliant
ait parcydevant obtenu certaines noz lettres patentes
de grace et pardon de ce que certain jour aupaaravant
assavoir le mardi aprez la feste de lassumption notre
damme lan xvc huit il sen ala audit lieu dittre la ou
il demoura le mercredi et jeudi ensuivant et le vendredi
au matin il ala desjeuner au molin avec le cure dudit
lieu d ictre et hubert de bourgnial et dillec sen allerent
en la maison dudit cure qui vendoit vin publicquement
et apres y avoir beu ilz alerent dancer a certaines
dances esquelles ledit suppliant print noise et debat a
jehannin bastard d ictre et puis sen retourna tout
courrouce en la maison dudit cure et apres quil fut entre
dedans lon lui ferma lhuys quoy voyant ledit suppliant
cuidant quil y eust aucuns de ses ennemis sur la chambre
haulte dist ces parolles comment messieurs me voulez
vous icy murdrir et incontinent ces parolles dictes ung
nomme propere jehan cousin dudit suppliant et aultres
gentilzhommes de sa compaignie commencerent frapper
sur lesdictz huys et fenestre et aussi ledit suppliant frappa
pareillement pardedens de sorte quil rompit son espee
et ledit propere jehan rompist aussi ladite fenestre par dehors
*note dans la marge :
deste brieve en sijn
noch met geharren
maer bleven in
hand and anderen
mits dien dat
louvet dittre
is $$$ dienst
ons gened h de h
int lant van
ghelde
zymdt gelost
et ny eust a ceste cause aucun blessie sinon la concubine dudit cure
qui fust ung peu blessee dune engrafeneure ou visaige et
apres que ledit huys fut ouvert ledit cure vint dire audit suppliant
et a ceulx de sa compaignie telles parolles messieurs pour
dieu mercy et ne fut oncques ledit cure frappe ne aucunement
touche dudit suppliant ains seullement lui dit icellui suppliant
ces parolles qui sensuivent cest dommaige que lon ne te
assomme et ce fait et dit lesdits suppliant et aultres de sa
compaignie ensemble ledit cure rebeurent illec trestous
mais le seigneur de faulcuez qui estoit illec appelle au disner
avec autres de sa compaignie par hayne quil avoit
conceue alencontre dudit suppliant ensemble aussy le feu
pere dicelluy suppliant feirent plusieurs plaintifz tant de ce que
dit est que aussi de certain different que ledit suppliant avoit
auparavant eu avec sondit feu pere pour ce quil ne lui
voulloit donner aucuns biens pour son entretenement
comme tenu y estoit attendu que par commandement
et ordonnance dicellui son feu pere il sestoit alye par
mariage avec une jeune damoiselle a present sa femme
et aussi que ledit suppliant avoit prins ung cheval appartenant
a sondit feu pere et bailla ledit cheval a son censier
a condition que sondit pere voulloit ravoir quil le luy
rendroit pour deulx philippes dor et que apres ce que
ledit suppliant pour sen aller par dela les mons ou service
de nous empereur en passant par ledit lieu d ictre
et cuidant illec boire en une taverne les gens dudit seigneur
de faulcuez cuidant aussi que ledit suppliant fust illec
venu pour les voulloir oppresser saillerent sur lui
et lui prindrent sa javeline et tost aprez icelluy
prinst ung aultre baston et sen alla bucher sur la
fenestre de la maison ou estoient lesdits serviteurs
dudit de faulcuez disant rendez moy ma javeline
laquelle ilz lui rendirent hors par ladite fenestre
et ce fait icelluy suppliant sans faire autre chose
remist ledit baston quil portoit devant leur huys
et s en retourna a tout sadite javeline et aussy de plusieurs petitz cas
et mesuz quon luy mectoit sus et pour ce que pendant le temps
de limpetration dicelles noz lettres de pardon ledit suppliant estoit
detenu prisonnier a la seignourie de seneffe appartenant a philippes
dorley ayant illec haulte moyenne et basse seigneurie
qui sopposa a linterinement dicelles noz lettres de grace et pardon
pardevant noz amez et feaulx les chancellier et gens de
notre conseil ordonnez en brabant disant en effect que icelles
noz lettres de pardon faisoyent a son prejudice. actendu que
desdits cas et mesuz par ledit suppliant perpetrez il avoit prins
et commence a congnoistre devant ses bailly et hommes
dudit lieu de seneffe et que nestoit point de notre intencion
donner pardon audit suppliant contre le droit ne ou prejudice
de notre vassal et pour ce print conclusion que nonobstant
nosdites lettres de pardon ledit suppliant seroit renvoye devant lesdits bailly
et hommes de seneffe et se joindoit avec lui le procureur
des nobles de notre pays de brabant lequel print aussi conclusion
semblablement alencontre de ce dont ledit suppliant joinct avec luy
notre procureur general soustenoit le contraire en contendant
ensemble que nosdites lettres de pardon seroyent interinees
ou si avant fut procede que nosdits chancellier et gens de notre
conseil en brabant nonobstant nosdites lettres de pardon et
adjonction de notredit procureur general renvoyerent ledit suppliant
pardevant lesdits bailly et hommes de seneffe pour illec proceder
selon droit et justice ou apres que ledit suppliant y fut renvoye
considerant la longueur de sa prison et quil y avoit desja
este ung an entier et estoit en apparence dy estre encoires
et longuement en proces fit composition avec ledit seigneur de seneffe
et moyennant icelle obtint de luy plain pardon et abolition desdits
cas et mesuz et de tout ce quon lui en pourroit demander ne
quereller a la cause dicte. or est que apres quil a este
eslargy dicelle prison et mis a delivrance notredit procureur general
en brabant qui auparavant avoit soustenu sa querelle et conclu
a lenterinement de sadite grace et pardon veult maintenant
alleguer que attendu que ledit suppliant a fait ladite composition
que tous ses biens gisans en notredit pays de brabant seroyent confisquez
ou que de nouvel leddit suppliant viendroit proceder et soy deffendre
des mesmes cas et mesuz pour lesquels il avoit este renvoye
et dont il avoit obtenu entiere grace et pardon dudit seigneur de
seneffe comme dit est et combien que notre dit procureur
neust cause ne action considere ce que dit est de plusavant
traveillier ou molester le dit suppliant pour les mesmes cas
et mesuz ce nonobstant il a derechief fait adjourner
et mectre en arrest tous ses biens gisans en notredit
pays de brabant que lui tourne a tres grand prejudice
interest et dommaige et plus fera se par nous ne lui
est sur ce pourveu de notre grace et remede convenable
ainsi quil dit dont actendu ce que dit est et quil nous
a tousjours parcydevant bien et loyaulment servy
en noz guerres et armees sans jamais adez avoir
este note actaint ne convaincu daucun autre vilain cas
il nous a tres humblement supplie et requis et mesmement
nous plaise de lui octroyer sur ce autres et plus amples
noz lettres patentes de pardon et sur le tout lui impartir
et preferer a rigeur de justice notre grace et misericorde
pour ce est il que nous ces choses considerees et sur
icelles eu ladvis de nosdits chancellier et gens de notre
conseil en brabant audit louvet dictre suppliant inclinant
favorablement a sadite supplication et requeste avons ou cas
dessusdit en lhonneur mesmement et reverence de la
benoite mort et passion que notre saulveur jhesus crist
souffrit pour nous tous en larbre de la croix a tel jour
quil est huy quicte et pardonne quictons et pardonnons
de grace especial par ces presentes les cas et mesuz dessus declarez
leurs circonstances et dependences ensemble toute
peine et offense corporelle et criminele et tout ce
entierement quil peult avoir pour ce mesprins et offense
envers nous et justice et lavons quant a ce restitue
et restituons par cesdites presentes a ses bonne fame et
renommee et a noz pays et seigneurs et a ses biens non
consisgnez saucuns en y a tout ainsi quil estoit auparavant
ladvenue desdits cas en imposant sur ce silence perpetuel a notredit
procureur general et a tous noz autres justiciers et officiers quelxconques
satisfaction toutesvoyes faicte a partie premierement et avant
toute euvre se faicte nest et elle y chief civillement tant
seullement et moeyennant aussi quil amendra envers
nous civilement selon lexigence desdits cas et faculte de ses
biens a larbitrage et taxation de nosdits chancellier et
gens de conseil en brabant que commectons a ce sy donnons
en mandement a iceulx nos chancellier et gens de conseil en
brabant que appellez ceulx qui pour ce feront a appeller
ils procedent bien deuement et diligemment a linterinement
et verification de cesdites presentes et ce fait et ladite amende
civile par eulx arbitree tauxee et payee a cellui
de noz receveurs quil appartiendra lequel en sera tenu
faire recepte a notre prouffit ilz et tous autres noz justiciers
officiers quelxconques et chacun deulx endroit soy et sicomme
a lui appartiendra facent seuffrent et laissent ledit suppliant
plainement paisiblement et perpetuelement joyr et user
de noz presentes grace quictance et pardon ensemble de tout
le contenu en cesdites presentes sans lui faire mettre ou
donner ne souffrir estre fait mis ou donne ores ne ou
tamps advenir en corps ne en biens aucun arrest
destourbier ou empeschement au contraire ains se
son corps ou aucune chose de sesdits biens estoient a ceste
cause arrestez ou autrement empeschez les mectent
ou facent mectre tantost et sans delay a plaine et
entiere delivrance car ainsi nous plaist il en tesmoing
de ce nous avons fait mectre notre seel a ces presentes donne
en notre ville de gand le vendredi sainct lan de grace mil
cinq cens et dix et des regnes de nous empereur
assavoir de celluy de germanie le xxve et de celuy
de hongrie etc le xxje ainsy avoit escript sur le
reploy par lempereur et monseigneur larchiduc en leur conseil
et signe dijcke
collationne a l’original
par moy
n. strate $$